REGOLAMENT TAL-KUMMISSJONI (KE) Nru 960/2009
tal-14 ta’ Ottubru 2009
li jemenda r-Regolament (KE) Nru 1905/2006 tal-Parlament Ewropew u tal-Kunsill li jistabbilixxi strument ta' finanzjament tal-koperazzjoni għall-iżvilupp
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament tal-koperazzjoni għall-iżvilupp (1) (minn issa 'l quddiem imsejjaħ “id-DCI”), u b'mod partikolari l-Artikolu 1(1) u l-Artikolu 31(1) sottoparagrafu 3 tiegħu,
Billi:
(1)
Skont l-Artikolu 1(1) u l-Artikolu 31(1) tad-DCI, l-Anness II għad-DCI fih lista tar-reċipjenti tal-għajnuna tal-Kumitat għall-Għajnuna fl-Iżvilupp tal-Organizzazzjoni għall-Kooperazzjoni Ekonomika u l-Iżvilupp (OECD/DAC), li trid tiġi aġġornata skont ir-reviżjonijiet li jagħmel l-OECD/DAC tal-lista tiegħu tar-reċipjenti tal-għajnuna.
(2)
Wara aġġornament tal-lista ta' reċipjenti tal-għajnuna li hemm fl-Anness II għad-DCI, il-Kummissjoni għandha taġġorna l-Anness I tagħha u tinforma lill-Kunsill u lill-Parlament Ewropew b'dan.
(3)
Huwa għalhekk xieraq li l-Arabja Sawdita titneħħa mil-lista ta' reċipjenti tal-għajnuna tal-OECD/DAC kif imniżżel fl-Anness II tad-DCI u mil-lista ta' pajjiżi eliġibbli taħt l-Artikolu (1) kif imniżżel fl-Anness 1 tiegħu.
(4)
Huwa għalhekk xieraq li l-Kosovo (2) jiġi inkluż fil-lista ta' reċipjenti tal-ODA tal-OECD/DAC kif imniżżel fl-Anness II tad-DCI taħt il-Pajjiżi u Territorji bi Dħul Medju-Baxx.
(5)
Huwa wkoll xieraq li jiġu aġġornati n-noti ta' qiegħ il-paġna fl-Anness II skont ir-reviżjonijiet tal-OECD/DAC.
(6)
Il-Parlament Ewropew u l-Kunsill għandhom jiġu infurmati b'dan kif xieraq,
ADOTTAT IR-REGOLAMENT LI ĠEJ:
Artikolu 1
Ir-Regolament (KE) Nru 1905/2006 huwa emendat kif ġej:
(1)
L-Anness I jinbidel bl-Anness I mehmuż.
(2)
L-Anness II jinbidel bl-Anness II mehmuż.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussell, l-14 ta’ Ottubru 2009.